La Generalitat dona per mort Pyros, el pare dels ossos dels Pirineus | Catalunya | EL PAÍS Catalunya
Barcelona 29 MAR 2019 - 18:29	CET
Cadell d'ós bru detectat el 2018 Generalitat
Després de dos anys sense donar senyals de vida, la Generalitat ha donat per mort Pyros, l'os bru més veterà dels Pirineus pare de la majoria d'ossos que hi ha actualment a la zona. Segons ha confirmat el projecte PirosLife, un programa per la conservació dels ossos que coordina el Govern, Pyros no ha estat fotografiat per cap càmera des de l'abril del 2017. Tenint en compte que l'os ja tindria 29 anys —corresponents a 80 anys de vida humana— l'equip de PirosLife ha confirmat en un comunicat que no creu que l'animal segueixi en vida.
Tanmateix, Pyros no és l'únic os pirinenc que ha desaparegut del mapa. Un cadell de l'ossa Chataigene i l’os anomenat Gribouille, del qual no hi ha rastre des del 2016, també es troben entre les baixes d'aquest any. D'acord amb el balanç del 2018 que ha fet PirosLife, l'any passat es van detectar 40 ossos bruns a les zones del Pirineu de França, Aragó, Navarra i Catalunya, tres menys que al recompte inicial del 2017, que va detectar 43 ossos.
D'altra banda, l'informe també ha comunicat el naixement de cinc nous cadells durant l'any passat, tres dels quals van néixer de la femella Nheu, mentre que els altres dos els va tenir l'ossa Chataigne.
L'ós Pyros ha estat el mascle dominant al Pirineu durant més de 20 anys. Els seus descendents sumen 55 exemplars, dels quals 30 són fills directes i els altres son nets i, fins i tot, besnets. En un intent per trencar amb la dominància reproductora de Pyros i aportar varietat genètica a la població d'ossos, el Govern va decidir introduir un altre mascle, Goiat, el 2016.
De tota manera, el comportament "entremaliat" de Goiat i els seus múltiples atacs a la ramaderia de la zona han causat que hagin de monitorar els seus moviments mitjançant un collar GPS i que, l'any passat, es plantegés la seva captura i expulsió dels Pirineus. A més de Goiat, actualment hi ha tres mascles no emparentats amb Pyros: Nere, el seu fill Canellito i Cautxú, que és l’únic descendent conegut del mascle Balou.
El projecte PirosLife és fruit de la participació conjunta del Conselh Generau d’Aran, Forestal Catalana SA, la Universitat de Lleida i la Fundación Oso Pardo.